CELEX: 32011R0331
Language: sk
Date: 2011-04-06 00:00:00
Title: Nariadenie Komisie (EÚ) č. 331/2011 zo 6. apríla 2011 , ktorým sa mení a dopĺňa nariadenie (ES) č. 1120/2009, pokiaľ ide o využívanie pôdy na pestovanie konope v rámci implementácie režimu jednotnej platby ustanoveného nariadením Rady (ES) č. 73/2009

7.4.2011   
            
            
               SK
            
            
               Úradný vestník Európskej únie
            
            
               L 93/16
            
         NARIADENIE KOMISIE (EÚ) č. 331/2011
   zo 6. apríla 2011,
   ktorým sa mení a dopĺňa nariadenie (ES) č. 1120/2009, pokiaľ ide o využívanie pôdy na pestovanie konope v rámci implementácie režimu jednotnej platby ustanoveného nariadením Rady (ES) č. 73/2009
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 73/2009 z 19. januára 2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa zrušuje nariadenie (ES) č. 1782/2003 (1), a najmä na jeho článok 39 ods. 2,
   keďže:
   
               (1)
            
            
               V článku 39 ods. 1 nariadenia (ES) č. 73/2009 sa stanovuje, že na plochy používané na pestovanie konope možno poskytnúť priame platby, len ak majú používané odrody obsah tetrahydrokanabinolu, ktorý nepresahuje 0,2 %.
            
         
               (2)
            
            
               V článku 124 ods. 3 nariadenia (ES) č. 73/2009 sa stanovuje, že článok 39 uvedeného nariadenia sa uplatňuje na plochy, na ktoré sa vzťahuje režim jednotnej platby na plochu.
            
         
               (3)
            
            
               V nariadení Komisie (ES) č. 1120/2009 z 29. októbra 2009, ktorým sa ustanovujú podrobné pravidlá na vykonávanie režimu jednotnej platby ustanoveného v hlave III nariadenia Rady (ES) č. 73/2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov (2), sa v článku 10 stanovuje, že nároky za plochy osiate konope sa vyplatia pod podmienkou, že sa použije osivo odrôd uvedených v Spoločnom katalógu odrôd druhov poľnohospodárskych rastlín s výnimkou odrôd Finola a Tiborszállási, a ustanovuje sa v ňom aj podmienka použiť certifikované osivo.
            
         
               (4)
            
            
               Fínsko a Maďarsko oznámili Komisii údaje týkajúce sa obsahu tetrahydrokanabinolu v odrode Finola pestovanej vo Fínsku a v odrode Tiborszállási pestovanej v Maďarsku, z čoho vyplynulo, že uvedený obsah v minulých rokoch nepresahoval úroveň 0,2 %.
            
         
               (5)
            
            
               Na základe týchto informácií Komisia usudzuje, že tieto odrody konope by sa mali v príslušných členských štátoch uznať za oprávnené na priame platby.
            
         
               (6)
            
            
               Nariadenie (ES) č. 1120/2009 by sa preto malo zodpovedajúcim spôsobom zmeniť a doplniť.
            
         
               (7)
            
            
               Opatrenia ustanovené v tomto nariadení sú v súlade so stanoviskom Riadiaceho výboru pre priame platby,
            
         PRIJALA TOTO NARIADENIE:
   Článok 1
   Článok 10 nariadenia (ES) č. 1120/2009 sa nahrádza takto:
   
      „Článok 10
      Pestovanie konope
      Na účely článku 39 nariadenia (ES) č. 73/2009 sa nároky za plochy osiate konope vyplatia pod podmienkou, že sa použije osivo odrôd uvedených v Spoločnom katalógu odrôd druhov poľnohospodárskych rastlín 15. marca roku, za ktorý sa platba poskytuje, a ktoré sa uverejnia v súlade s článkom 17 smernice Rady 2002/53/ES (3). Avšak plochy osiate odrodou Finola sú oprávnené na priame platby iba vo Fínsku a plochy osiate odrodou Tiborszállási sú oprávnené na priame platby iba v Maďarsku. Osivo sa certifikuje v súlade so smernicou Rady 2002/57/ES (4).
   
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. apríla 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 30, 31.1.2009, s. 16.
   
      (2)  Ú. v. EÚ L 316, 2.12.2009, s. 1.
   
      (3)  Ú. v. ES L 193, 20.7.2002, s. 1.
   
      (4)  Ú. v. ES L 193, 20.7.2002, s. 74.“